Παναγιώτης Σουκάκος

Ο **Παναγιώτης Σουκάκος** (γεν. 27 Απριλίου 1941) είναι Έλληνας ιατρός και ομότιμος καθηγητής Ορθοπαιδικής του Πανεπιστημίου Ιωαννίνων. Θεωρείται ο *«πατέρας»* της μικροχειρουργικής στην Ελλάδα και είναι υπεύθυνος για ποικίλες τεχνικές και εφαρμογές της μικροχειρουργικής στην Ευρώπη.

Υπήρξε πρωτεργάτης της ίδρυσης της Ιατρικής Σχολής στα Ιωάννινα και συνετέλεσε μαζί με άλλους, στην ίδρυση, οργάνωση και λειτουργία της Πανεπιστημιακής κλινικής του Πανεπιστημίου Ιωαννίνων.

Το 2012 αναγορεύθηκε ως επίτιμος καθηγητής της Ιατρικής Σχολής του Πανεπιστημίου Αθηνών και το 2024 της Ιατρικής Σχολής του Πανεπιστημίου Θεσσαλίας.

## Βιογραφία
Γεννήθηκε στην Αθήνα στις 27 Απριλίου 1941 και περάτωσε τις εγκύκλιες σπουδές του στο εκπαιδευτήριο Αναβρύτων το 1958.

Έλαβε πτυχίο Ιατρικής το 1965 από το Πανεπιστήμιο Αθηνών και στη συνέχεια ειδικεύτηκε στην Ορθοπαιδική. Με το ξέσπασμα της Χούντας των Συνταγματαρχών συνελήφθη ως εγκάθετος. Εργάστηκε ως Clinical & Research Fellow (1971-1975) στην Ορθοπαιδική Κλινική του Πανεπιστημίου Duke (Βόρεια Καρολίνα, ΗΠΑ) και το 1975 έγινε πανεπιστημιακός επιμελητής στο Πανεπιστήμιο Αθηνών μέχρι το 1980, οπότε και εξελέγη τακτικός καθηγητής Ορθοπαιδικής Κλινικής στο Πανεπιστήμιο Ιωαννίνων.

Το 2002 εξελέγη τακτικός καθηγητής του Πανεπιστημίου Αθηνών παραμένοντας μέχρι το 2008, οπότε και συνταξιοδοτήθηκε. Τον Δεκέμβριο του 2012 εξελέγη πρώτος πρόεδρος του Συμβουλίου Διοίκησης του Πανεπιστημίου Ιωαννίνων.

## Αναγνώριση
Το ερευνητικό και επιστημονικό του έργο έχει τύχει ευρείας και διεθνούς αναγνώρισης, και έχει δημοσιεύσει πάνω από 100 επιστημονικές εργασίες. Μέσα σε τέσσερις δεκαετίες, υπό τη δική του ηγεσία, τόσο το Πανεπιστήμιο Ιωαννίνων όσο και το Πανεπιστήμιο Αθηνών απέκτησαν διεθνή αναγνώριση.

Στην περίοδο της διδασκαλίας του στα Πανεπιστήμια Ιωαννίνων και Αθηνών, πάνω από 100 νέοι γιατροί πήραν υποτροφίες για μετεκπαίδευση στο εξωτερικό, από τους οποίους πολλοί είναι σήμερα καθηγητές ελληνικών και ξένων πανεπιστημίων.

Έχει χρηματίσει πρόεδρος της Χειρουργικής Ορθοπαιδικής και Τραυματολογίας (ΕΕΧΟΤ), πρόεδρος του Ευρωπαϊκού Συνεδρίου Χειρουργικής Ορθοπαιδικής και Τραυματολογίας (2001) κ.α. Έχει διδάξει ως επισκέπτης καθηγητής σε πανεπιστήμια της Ελλάδας και του εξωτερικού και το 2012 αναγορεύθηκε σε επίτιμο καθηγητή της Ιατρικής Σχολής του Πανεπιστημίου Αθηνών.

## Προσωπικά
Ζει μόνιμα στην Αθήνα.

Πέραν της ιατρικής, ο Σουκάκος είναι συλλέκτης παλαιών χαρτών με ιδιαίτερο ενδιαφέρον για τους χάρτες του ευρύτερου ελλαδικού χώρου και της ανατολικής Μεσογείου.

Υπήρξε συμμαθητής του τέως βασιλιά της Ελλάδας, Κωνσταντίνου του Β', με τον οποίον ήταν κουμπάροι. Το 2016, το όνομα του Σουκάκου ενεπλάκη σε υπόθεση διαφθοράς στο χώρο της Υγείας, και ο ίδιος παραπέμφθηκε σε δίκη για δωροδοκία. Το επικαλούμενο σκάνδαλο είχε ως πρωταγωνιστή την εταιρεία προμήθειας ορθοπαιδικού υλικού, DEPUY.

## Διακρίσεις
* Βραβείο Εξαίρετης Πανεπιστημιακής Διδασκαλίας εις μνήμην Β. Ξανθόπουλου - Στ. Πνευματικού του Ιδρύματος Τεχνολογίας και Έρευνας (ΙΤΕ) από τον Πρόεδρο της Ελληνικής Δημοκρατίας (1996)
* Βραβείο συνεισφορών στη Μικροχειρουργική από τον διεθνή φορέα HSRM (2000)
* Πρωτοπόρος της χειρουργικής χεριού από τη Διεθνή Ομοσπονδία Εταιρειών για τη Χειρουργική του Χεριού (2013)
* Legend in Microsurgery από την Ευρωπαϊκή Ομοσπονδία Εταιρειών Μικροχειρουργικής (2018) 
* Επίτιμο μέλος του America College of Surgeons (2019)
* Πρόεδρος της Εθνικής Επιτροπής Βραβείων Ακαδημαϊκής Αριστείας της Ελλάδας (2014)

## Επιλεγμένες δημοσιεύσεις
* Soucacos PN, Beris AE, Touliatos AS, Anastasiou ED (1989). Evolution and present status of orthopedic microsurgery in Greece. Clin Orthop Relat Res 1989; 246:65–9, SepPMID 2766624.
* Soucacos PN (1995). 20 years of microsurgery in Greece. Acta Orthop Scand Suppl 1995; 264:3–6 JunPMID 7604726. doi:10.3109/17453679509157154.
* Soucacos PN (2004). Maps and mapmakers: lessons from history. Microsurgery 2004;24(5):351  doi:10.10 02/micr.20 086
* Georgescu A, Bumbasirevic M, Soucacos PN (2020). Current trends in microsurgery: from basic and clinical sciences to medical education. Injury 2020; S0020-1383(20):30116–19 Feb 11Epub ahead of print. PMID 32113743. doi:10.1016/j.injury.2020.02.041.
* Georgescu AV, Battiston B, Soucacos PN (2019). European federation of societies for microsurgery (EFSM): our ongoing commitment to education and advancement of the field. Injury 2019;50(Suppl 5):S1–2 DecEpub 2019 Oct 24. PMID 31787328, doi:10.1016/j.injury.2019.10.036.

## Παραπομπές


Κατηγορία:Έλληνες ορθοπαιδικοί
Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες ιατροί του 20ού αιώνα
Κατηγορία:Έλληνες ιατροί του 21ου αιώνα
Κατηγορία:Καθηγητές Πανεπιστημίου Ιωαννίνων